EELNÕU

19.09.2024

VABARIIGI VALITSUS

MÄÄRUS

**Üleriigilise riskianalüüsi koostamiseks vajalike**

**andmete loetelu, analüüsi koostamise nõuded ja**

**kord ning andmeid esitavate asutuste loetelu1**

Määrus kehtestatakse hädaolukorra seaduse § 91 lõike 7 alusel.

**§ 1. Üleriigiline riskianalüüs ja selle koostamise kord**

(1) Üleriigiline riskianalüüs (edaspidi *riskianalüüs*) on dokument, milles kirjeldatakse ja analüüsitakse üleriigilisi hädaolukordi või muid sarnaseid olukordi põhjustada võivaid ohte.

(2) Riskianalüüsi koostamist juhib Riigikantselei, kes koordineerib ohte hindavate ja andmeid esitavate asutuste (edaspidi ka *vastutavad asutused*) koostööd, koostab koostöös ministeeriumidega riskianalüüsi lähtekohad, annab vastutavatele asutustele neist lähtuvalt suuniseid ning koondab esitatud andmed riskianalüüsi.

(3) Vastutavad asutused tuvastavad ja analüüsivad §-des 4 ja 5 loetletud ohte ja hindavad riske ning esitavad riskianalüüsi aluseks olevad andmed Riigikantseleile.

(4) Riigikantselei hindab vähemalt üks kord aastas riskianalüüsi ajakohasust ja vajaduse korral algatab selle muutmise.

(5) Uus riskianalüüs koostatakse vähemalt iga nelja aasta järel.

**§ 2. Riskianalüüsi koostamise nõuded**

(1) Riskianalüüs peab sisaldama vähemalt järgmist:

1) tuvastatud ja analüüsitud ohtude loetelu ja kirjeldus;

2) riskide ja mõju analüüs;

3) ohtude ristsõltuvuse analüüs;

4) suundumuste ja muutuste prognoos;

5) prioriseeritud ohtude loetelu ja kirjeldus;

6) kokkuvõte.

(2) Riigikantselei esitab prioriseeritud ohtude loetelu ja kirjelduse § 4 lõikes 1 ja §-s 5 loetletud vastutavatele asutustele arvamuse avaldamiseks.

**§ 3. Riskianalüüsi avalikustamine**

Riskianalüüsist koostatakse juurdepääsupiiranguta osa, mille eesmärk on suurendada ühiskonna teadlikkust ähvardavatest ohtudest ning võimalikest hädaolukordadest ja muudest sarnastest olukordadest. Riigikantselei esitab riskianalüüsi juurdepääsupiiranguta osa § 4 lõikes 1 ja §-s 5 loetletud vastutavatele asutustele arvamuse avaldamiseks ning avaldab selle oma veebilehel.

**§ 4. Ohud ja vastutavate asutuste loetelu**

(1) Ohud ja nende hindamise eest vastutavad asutused on vastavalt valdkondadele järgmised:

1) põhiseaduslikku korda ja riigi julgeolekut ähvardavad riigisisesed ja piiriülesed ohud, sealhulgas terrorismioht ja sõjaline oht – Siseministeerium ja Kaitseministeerium;

2) klimaatilised ohud – Kliimaministeerium ja Siseministeerium;

3) inimese tervist mõjutavad ohud, sealhulgas epideemia, pandeemia, mürgistuse ja muu sarnane oht – Sotsiaalministeerium ja Siseministeerium;

4) loomataudi oht – Regionaal- ja Põllumajandusministeerium;

5) ehitiste ja seadmetega seotud või nendest tulenevate õnnetuste, sealhulgas põlengu, varingu, plahvatuse ja muu sarnase sündmuse oht – Siseministeerium, Kliimaministeerium ning Majandus- ja Kommunikatsiooniministeerium;

6) ohtlike ainete käitlemisel tekkivate õnnetuste ja kiirgusõnnetuste oht – Kliimaministeerium, Siseministeerium ning Majandus- ja Kommunikatsiooniministeerium;

7) küberohud – Majandus- ja Kommunikatsiooniministeerium, Kaitseministeerium ja Siseministeerium;

8) sotsiaal-majanduslikud ohud – Majandus- ja Kommunikatsiooniministeerium, Sotsiaalministeerium, Rahandusministeerium koos Eesti Pangaga ning Regionaal- ja Põllumajandusministeerium;

9) massilise sisserände oht – Siseministeerium ja Sotsiaalministeerium.

(2) Kohaliku omavalitsuse üksused hindavad kohaliku omavalitsuse üksuse riskianalüüsi koostamise käigus piirkondlikke ohte järgmiste teenuste toimepidevusele:

1) elutähtsad teenused, mille toimepidevust korraldav asutus on kohaliku omavalitsuse üksus;

2) avalikud teenused, mida kohaliku omavalitsuse üksus osutab oma haldusterritooriumil.

**§ 5. Valdkonnad ja alamvaldkonnad, milles ohte analüüsitakse ja riske hinnatakse, ning selle eest vastutavad asutused**

Valdkonnad ja alamvaldkonnad, milles ohte analüüsitakse ja riske hinnatakse elutähtsate teenuste, elutähtsa teenuse osutajate ja ristsõltuvuste väljaselgitamiseks, ning selle eest vastutavad asutused on järgmised:

1) energeetika, sealhulgas elekter, kaugküte ja -jahutus, nafta, gaas, vesinik – Kliimaministeerium;

2) transport, sealhulgas lennu-, raudtee-, vee-, maantee- ja ühistransport – Kliimaministeerium ning Regionaal- ja Põllumajandusministeerium;

3) pangandus ja finantsturutaristu – Eesti Pank, Rahandusministeerium ja Finantsinspektsioon;

4) tervis – Sotsiaalministeerium;

5) joogivesi – Sotsiaalministeerium ja Kliimaministeerium;

6) reovesi – Kliimaministeerium;

7) digitaristu – Majandus- ja Kommunikatsiooniministeerium;

8) keskvalitsus – Riigikantselei ja ministeeriumid;

9) kosmos – Majandus- ja Kommunikatsiooniministeerium;

10) toiduainete tootmine, töötlemine ja turustamine – Regionaal- ja Põllumajandusministeerium.

**§ 6. Riskianalüüsi aluseks olevad andmed**

Vastutavad asutused peavad nende vastutusel olevate ohtude, valdkondade ja alamvaldkondade kohta esitama järgmised andmed:

1) tuvastatud ohtude loetelu ja kirjeldus;

2) ohtude ristsõltuvust arvestav riskide ja mõju analüüs;

3) suundumuste ja muutuste prognoos;

4) võimalikud riski vähendamise meetmed;

5) ülevaade toimunud sündmustest, mis oluliselt häirisid või võisid häirida elutähtsate teenuste osutamist;

6) vajaduse korral muud andmed, lähtudes ohu iseloomust või Riigikantselei suunistest.

Kristen Michal

Peaminister

Liisa-Ly Pakosta

Justiits- ja digiminister

Taimar Peterkop

Riigisekretär

\_\_\_\_\_\_\_\_\_\_\_\_\_\_\_\_\_\_\_\_\_

1Euroopa Parlamendi ja nõukogu direktiiv (EL) 2022/2557, mis käsitleb elutähtsa teenuse osutajate toimepidevust ja millega tunnistatakse kehtetuks nõukogu direktiiv 2008/114/EÜ (ELT L 333, 27.12.2022, lk 164–198).